
E L Ő T E R J E S Z T É S

Sülysáp Város Önkormányzata Képviselő-testületének

2017. február 23-án tartandó munkaterv szerinti ülésére

4. napirendhez

Tárgy: Wass Albert Művelődési Központ és Könyvtár alapító okiratának és SZMSZ-ének módosítása
Tisztelt Képviselő-testület!

A nyilvános könyvtárak jegyzékének vezetéséről szóló 120/2014. (IV. 8.) Kormányrendelet (a továbbiakban: Kom. rendelet.) 6. § (2) bekezdése értelmében a nyilvános könyvtárak jegyzékére korábban felvett nyilvános könyvtárakat – a Korm. rendelet hatályba lépését követően öt éven belül – helyszíni vizsgálat keretében ellenőrzi a szakmai felügyeleti szerv, azaz az Emberi Erőforrások Minisztériuma (EMMI).

Ennek keretében 2016 szeptemberében megkezdődött a Wass Albert Művelődési Központ és Könyvtár ellenőrzése is, aminek kapcsán dokumentumokat kértek be, illetőleg 2017. október 27-én helyszíni ellenőrzés is zajlott.

Az ellenőrzés eredményét tartalmazó 4794-1/2017/KOZGYUJT számú, 2017. január 27-én kelt levelében az EMMI kultúráért felelős helyettes államtitkára arról tájékoztatta önkormányzatunkat, hogy a megbízott könyvtári szakértő a rendelkezésére bocsátott dokumentumok alapján, valamint a helyszíni vizsgálat során megállapította, hogy a sülysápi Wass Albert Művelődési Központ és Könyvtár könyvtári egysége ellátja a nyilvános könyvtári feladatokat, és hogy a szakértő által feltárt hiányosságok megszüntetése után a könyvtár továbbra is a nyilvános könyvtárak jegyzékén maradhat.

Leveléhez mellékelte a vizsgálatot végző szakértő javaslatait az alábbiak szerint:

1. Az alapító okiratban
a) a szakágazati besorolást és a könyvtári alaptevékenységeket a kormányzati funkciók, államháztartási szakfeladatok és szakágazatok osztályozási rendjéről szóló 68/2013. (XII. 29.) NGM rendeletben meghatározottak szerint kell feltüntetni és ki kell egészíteni 082043 Könyvtári állomány feltárása, megőrzése, védelme ponttal,
b) fel kell sorolni könyvtár által végzett a nyilvános könyvtári alapfeladatokat (Kultv. 55. és 65. §).
2. A szervezeti és működési szabályzatban javítani kell a szakágazati besorolást és a könyvtári alaptevékenységek kormányzati funkciók szerinti felsorolását. (68/2013. (XII. 29. NGM rendelet.)
3. A könyvtárhasználati szabályzatból hiányzik:

a) a kedvezményezettek felsorolása (Kultv. 56. § (6) bekezdés, valamint a könyvtárhasználókat megillető egyes kedvezményekről szóló 6/2001. (I. 17.) Korm. rendelet),
b) a könyvtárhasználókat megillető ingyenes alapszolgáltatások felsorolása (Kultv. 56. § (2) bekezdés).

4. A gyűjtőköri szabályzat nem tartalmazza a helytörténeti gyűjteményben őrzött dokumentumok speciális megőrzési szabályait.
A szükséges módosításokat, kiegészítéseket elvégeztük, a jóváhagyott dokumentumokat 2017. május 31-éig kell megküldenünk az EMMI-hez.

Kérem az előterjesztés szíves megtárgyalását, és döntésük meghozatalát.
…/2017. (II. 23.) ÖKT határozati javaslat

Sülysáp Város Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény alapján alapítói és fenntartói jogkörében eljárva 

1./ a Wass Albert Művelődési Központ és Könyvtár alapító okiratát a 2017/WAMKK/1. számú módosító okirattal módosítja, és a módosító okirattal egységes szerkezetbe foglalt 2017/WAMKK/2. számú alapító okiratot adja ki;

2./ felkéri a jegyzőt, hogy intézkedjen változások törzskönyvi nyilvántartáson történő átvezetése iránt.
Határidő: azonnal
Felelős: jegyző, intézményvezető
…/2017. (II. 23.) ÖKT határozati javaslat

Sülysáp Város Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény alapján alapítói és fenntartói jogkörében eljárva a Wass Albert Művelődési Központ és Könyvtár 2017. február 16-án kelt módosított Szervezeti és Működési Szabályzatát jóváhagyja.
Határidő: azonnal
Felelős: jegyző, intézményvezető
Sülysáp, 2017. február 15.

Horinka László s.k. 

